SA meisie gered van mensehandel ná lokvalArgieffoto Die Suid-Afrikaanse Polisiediens het vandeesweek daarin geslaag om ŉ aantal meisies van sowat 14 lande, insluitend Suid-Afrika, van mensehandel te red nadat die meisies deur ŉ valse webwerf en beloftes oor modelwerk in ŉ lokval gelei is. Fikile Mbalula, minister van polisie, sê die SAPD, Interpol en die Valke het vandeesweek saamgewerk om te verseker dat die meisies veilig na hul lande van herkoms gestuur kan word. Mbalula het nie gesê hoeveel meisies betrokke is nie, maar wel dat minstens een meisie van Suid-Afrika afkomstig is. Volgens ŉ verklaring is die meisies na Maleisië gelok onder die voorwendsel dat hulle modelwerk gaan doen. Mbalula sê ŉ valse webwerf is ook begin om die meisies te oortuig dat hulle in veilige hande sou wees. “Die vinnige reaksie van die Suid-Afrikaanse Polisiediens, Interpol en die Valke het verseker dat meisies van onder meer Asië, Barbados en Suid-Afrika nou veilig is. Ons eie meisie, die Suid-Afrikaner, sal binnekort terug in die land wees,” het hy gesê. Mbalula het ook gesê mense moet waaksamer wees oor geleenthede soos dié wat byna te goed is om waar te wees. “Mensehandel is ŉ ernstige saak en jong mense, veral jong vroue, moet weet dat hulle veral weerloos is vir mensehandel. In sommige gevalle word die slagoffers vermoor en hulle organe gebruik om verder mee handel te dryf. Ons is net dankbaar dit was nie dié keer die geval nie.”